HVALEVRIJEDNA akcija organiziranja ovotjednog prosvjeda protiv klimatskih promjena u kojoj se kao jedna od predvodnica eksponirala Laura Skala, 17-godišnja maturantica jedne zagrebačke srednje škole, u medijima i u javnosti ovih je dana naišla na velik odjek i vrlo pozitivne reakcije.

Vjeroučitelj omalovažio akciju

No nažalost, na društvenim se mrežama našlo i onih koji su se odlučili sprdati s djevojkom koja je, između ostalog, smogla hrabrosti kritički se osvrnuti i na činjenicu da u njihovom kurikulumu nije bilo dovoljno sadržaja posvećenog ovoj važnoj temi.

Takvi komentari nisu neočekivani na internetu na kojem svatko, koliko god bio neuk i znanstveno nepismen, može naći nišu za sebe. Oni se stoga i ne bi kvalificirali kao vrijedni naše pozornosti da se među kritičarima nije našao i jedan nastavnik zagrebačke srednje škole.

Naime, Miodrag Vojvodić, teolog i vjeroučitelj Elektrostrojarske obrtničke škole u Zagrebu (ESOŠ), podrijetlom iz Novog Sada, koji između ostalog piše za katolički portal Bitno.net, na Twitteru je u nedjelju objavio post u kojem je medijske najave prosvjeda komentirao vrlo neprimjereno, ne propuštajući pritom priliku usput ismijati i akciju kojom se na popis lektire nastoji vratiti "Ježeva kućica".

"'Ja sam Laura, imam 17 godina i u petak organiziram prosvjed učenika za klimu u Zagrebu.' Bolje da čita 'Ježevu kućicu'", poručio je Vojvodić.

Ponovimo – Vojvodić je nastavnik u jednoj zagrebačkoj srednjoj školi, i to tehničkog smjera. No budući da je teolog i vjeroučitelj prilično konzervativnih stavova, njegovo poricanje ljudske odgovornosti za klimatske promjene vjerojatno ipak ne treba čuditi, baš kao ni neke njegove nacionalistički i seksistički obojene aluzije u nastavku komentiranja na Twitteru.

'Ja sam Laura, imam 17 godina i u petak organiziram prosvjed učenika za klimu u Zagrebu'



Bolje da čita 'Ježevu kućicu'. https://t.co/Y0diFWI8hL — Miodrag Vojvodic (@mvojvodic) March 10, 2019

Na takve komentare se uopće ne obaziremo

Laura kaže da ih takvi komentari neće ni zbuniti ni pokolebati.

"Uvijek će postojati ljudi koji se žale i koji nemaju ništa pozitivno za reći, no uopće se ne obaziremo na takve komentare."

Njezina kolegica i suorganizatorica prosvjeda Lea Janja Tomić dodaje: "Naš prosvjed je pozitivan, očekujemo samo pozitivne posljedice i mi smo pozitivne, te ne ulazimo u raspravu s ljudima koji nisu takvi."



Lea i Laura

Kritika kurikuluma

Laura kaže da su tijekom školovanja dosta učile o različitim klimama na geografiji te da su klimu dosta spominjali i na ostalim predmetima, ali ne i klimatske promjene.

"Koliko god je znala biti spominjana i tema klimatskih promjena, nikada nije posebno razrađena i obrađena kako mislim da bi trebala biti", rekla nam je Laura.

"Ne bih rekla da je postojeći kurikulum veliki promašaj, no sigurno bih rekla da je jedan vrlo bitan dio trenutačnog događanja u svijetu u njemu izostavljen. Smatram da bi se tome trebalo pridavati više pažnje nego što se pridaje", pojasnila je.

Uvjerene su na temelju znanstvenih potvrda

Na naše pitanje zna li da je jedan od autora udžbenika za fiziku koji su se donedavno koristili u školama fizičar Vladimir Paar, najistaknutiji hrvatski poricatelj ljudskog utjecaja na klimu iz redova HAZU-a, ustanove koja je generalno snažno kritizirala novu kurikularnu reformu, Lea odgovara niječno.

"Nisam to znala, ali na fizici ni ne obrađujemo klimatske promjene. On pripada manjini koja to poriče", kaže uvjereno maturantica.

Na pitanje kako znaju da su ljudi uzrok klimatskih promjena kada o njima nisu učile u školi, spremno odgovaraju da u prilog tome snažno govori znanost.

Tekst se nastavlja ispod oglasa

"Postoji mnogo dokaza da su klimatske promjene uzrokovane ljudskim aktivnostima. Napisano je mnogo znanstvenih radova o tome. Neki također tvrde da je Zemlja ravna ploča, no zar bismo takve ljude trebale shvaćati ozbiljno?" pita Lea.

Laura je također uvjerena i nalazima klimatologa:

"Svatko tko ne vjeruje u to neka pročita znanstvene radove ili malo prouči istraživanja i vidjet će da su ljudi uistinu uzrok klimatskih promjena."

Dio globalne akcije mladih

Organizacijom prosvjeda koji je zakazan za 15. ožujka u 12:30 na Europskom trgu u Zagrebu, dvije su se maturantice uključile u globalnu akciju učenika School Strike 4 Climate, koju je pokrenula 16-godišnja Šveđanka Greta Thunberg (video dolje).

Ideja im je da svojim izostankom iz škole pošalju poruku kako nema previše smisla učiti ako nemaju budućnosti u svijetu koji se toliko brzo zagrijava.

Prosvjednici ističu da svjetska politika generalno već predugo odgađa rješavanje problema te da ne vodi dovoljno računa o tome kakav će svijet ostaviti mladima.

Podrške i najave sudjelovanja stižu iz cijele Hrvatske

Za sada se čini da bi prosvjed u Zagrebu mogao biti uspješan.

Laura kaže da je odaziv puno veći nego što su očekivale pa svima zahvaljuje na potpori i podršci koju su dobile.

"Odazvalo se preko 2000 ljudi, od kojih je za sada 200 reklo da će doći. Prosvjed je organiziran i u Splitu, Puli i Varaždinu i u procesu organizacije u još nekoliko gradova. U Zagreb nam u petak dolaze kolege iz Kutine, svi smo povezani i u kontaktu smo. Cijela Hrvatska je čula za naš prosvjed, a nadamo se da će nas čuti i oni koji imaju moć napraviti nešto po ovom pitanju", kaže Lea.

Laura napominje da bi prosvjedom željele poručiti kako je problem klimatskih promjena globalnih razmjera te da ga treba naglašavati i poduzimati mjere kako bi se spriječila katastrofa.

"Želimo poručiti političarima i svima odraslima da je krajnje vrijeme da problem klimatskih promjena shvate ozbiljno i počnu nešto poduzimati", ističe Laura.

Ljubav prema znanosti i aktivizmu

Laura kaže da idu u školu u kojoj im je profesorica geografije puno pričala o aktualnim zbivanjima u svijetu.

"Uvijek su me zanimale teme poput okoliša, geologije, svemira i Zemlje. U slobodno vrijeme puno sam čitala o tome i nastojala što više saznati", kaže Laura.

Lea ističe da su ih u njihovoj školi poticali da postavljaju pitanja i promišljaju ono što uče.

"To je kod mene, isto kao i kod Laure, potaknulo zanimanje za klimatske promjene i za zaštitu okoliša na Zemlji. No ja sam ovdje malo više uključena zbog potrebe da djelujem aktivistički jer smatram da je vrijeme da ispravimo učinjene nepravde. Zadnji je čas za to. Ne smijemo dopustiti da nas buduće generacije pitaju zašto nismo ništa napravile. Želimo da budu ponosni na nas", poručila je Lea.